google/wiki40b huggingface dataset:
Jokkmokks-Jokke

Karriere

Jokkmokks-Jokke var rallar og maler før han ble artist. Han kom til Stockholm i 1954, ble lansert av Topsy Lindblom og fikk opptre på konsertstedet Nalen.
Det store gjennombruddet kom i 1963 da han sang inn valsen Gulli-Gullan, som ble hans faste nummer og signaturmelodi. Han medvirket i flere filmer på 1960-tallet, blant annet Åsa-Nisse i rekordform. Han lå på Svensktoppen i 1971 med visa Tillbaka till min hembygd, fikk sin første gullplate i 1972 og gjorde en turné i USA året etter. Turen strakte seg fra de svenskamerikanske bygdene i nord til Tijuana og Enzenada et stykke inn i Mexico.
29. januar 1983 ble han «kidnappet» av Lasse Holmqvist til det populære TV-programmet Här är ditt liv (som i norsk versjon het Dette er ditt liv). Der møtte han blant annet (for første gang på over femti år) sin gamle lærerinne fra skolen i Porsi. Møtet fikk ham til å fortelle opprørt om sin tidlig avsluttede skolegang og de vanskelighetene det medførte for ham i arbeidslivet. Det framkom at han hele livet hadde vært opprørt over «paragraf 48», som fastsatte minstekravet til den daværende folkeskolen. Paragrafen innebar at enkelte elever kunne avslutte skolegangen tidlig, enten på grunn av fattigdom i hjemmet eller dårlige evner til å lære («evneveike»). Tilhengerne av denne paragrafen mente at lekser ødela fattige foreldre og barns muligheter til å tjene til livets opphold. Paragrafen ble avskaffet i 1955. Videre fortalte Jokkmokks-Jokke at han hadde fått karakteren C i sang (dog ikke av lærerinnen som medvirket i programmet).
Jokkmokks-Jokke gjorde mange opptredener på sykehus og aldershjem, og betalingen hans gikk mange ganger til veldedige formål. Han hadde også flere fadderbarn i U-land som han hjalp på forskjellige måter. Rundt om i Sverige ble det etablert flere foreninger med navnet «Jokkmokk-Jokkes Fan Club». Han gjorde sin siste TV-opptreden i programmet Café Norrköping den 22. oktober 1993. I mange år var Jokkmokks-Jokke en av Sveriges mest folkekjære og populære artister, og dro rekordpublikum ved sine opptredener, kanskje ikke mest på grunn av sin vakre sang, men på grunn av entusiasme, ekthet, naturlighet og evne til å spre glede. I mange folkeparker satte han publikumsrekorder – rekorder som fremdeles gjelder. Hans hilsningsfrase tjosan tjosan ble legendarisk. I mange år hadde Jokkmokks-Jokke også en fast kronikk i avisen Expressen, som på den tiden var Sveriges største aftenavis.
Han ble begravd i Vuollerim i samme grav som sin kone Hildur. På gravsteinen står det «Jokkmokks-Jokke» i stedet for hans egentlige navn, etter eget ønske.
Pachyteria

Utseende

Middelsstore (gjerne 25-30 millimeter), langbeinte, blanke trebukker, gjerne kontrastrikt fargede i svart, gult, oransje og rødt. Hodet er noe snuteformet forlenget. Antennene er vanligvis kortere enn kroppen og er gjerne tofargede, med den innerste delen svart og den ytterste lys, men det kan også være motsatt. Pronotum er forholdsvis lite, rundet, rødt eller svart. Dekkvingene er avsmalnende bakover. Bakbeina er særlig lange.

Levevis

Larvene utvikler seg i ved av løvtrær.

Utbredelse

Slekten er vidt utbredt i Sørøst-Asia.
Rachesa

Utseende

Ganske store (vingespenn 80-100 millimeter), rødbrune påfuglspinnere. Som vanlig er hunnene kraftigere med bredere vinger enn hannene. Forvingen har en mørk lengdestrek og ofte en liten, hvit flekk i midten.

Levevis

Som vanlig hos påfuglspinnere kan larvene finnes på mange forskjellige busker og trær. De spinner ikke noen kokong, men graver seg ned i jorden for å forvandle seg til en puppe i et utgravd kammer. De voksne sommerfuglene tar ikke næring til seg.

Utbredelse

Slekten er utbredt i Sør-Amerika.
United States Note

United States Note er en pengeseddel utstedt av finansdepartementet i USA mellom 1862 og 1971. Sedlene er fortsatt gyldige betalingsmidler, men er for alle praktiske formål nå erstattet av Federal Reserve Notes, utstedt av sentralbanken Federal Reserve.
United States Notes var USAs første, nasjonale pengesedler, og ble satt i omløp under den amerikanske borgerkrigen. Kongressen vedtok da at mengden United States Notes skulle begrenses til tre hundre millioner dollar, en relativt stor sum på den tiden.
Frem til 1933 kunne United States Notes byttes inn i gull, men landet gikk bort fra gullstandarden under depresjonen. Dermed forsvant forskjellen mellom Federal Reserve Notes og United States Notes, og man bestemte seg etter hvert for å fase ut sistnevnte. De siste United States Notes ble satt i omløp i januar 1971. De United States Notes som fortsatt er i omløp utgjør i dag en forsvinnende liten del av seddelmengden i USA.
Papuana philippinica

Utseende

En middelsstor (ca. 20 millimeter), avlang, blankt svart hornbille. Hannen har et ganske kort horn i pannen, pronotum er rundet med to ganske små knøler ved forkanten. Dekkvingene har tydelige punktrader. Hunnen mangler hornet i pannen, man har et par lave knøler, pronotum er rundet.

Levevis

Larvene lever i jorda der de spiser råtnende plantemateriale. De voksne billene kan gjøre en del skade, særlig på taro, men også på andre rotfrukter som søtpoteter, ved at de ganger ganger i røttene. I tillegg til selve gnagskadene forårsaker der dermed også betydelige råteskader. Dette er et stort problem siden taro er en svært viktig avling i de aktuelle områdene.

Utbredelse

Arten lever på Luzon, Filippinene.
Planetgir

Planetgir er et gir som har flere tannhjul utenpå hverandre. To eller flere (ofte tre, som i fig. 1) planethjul er i inngrep med et sentralt plassert solhjul. På yttersiden er planethjulene i inngrep med en tannring. Planethjulene er opplagret i en brakett. Planethjulene har en episyklisk rotasjon og navnet episyklisk gir blir av og til brukt.
Et planetgir kan benyttes for å redusere eller øke turtalet, avhengig av hvilke hjul som kan rotere fritt. Om en låser den ytre tannringen og driver braketten med planethjulene vil solhjulet rotere med større turtal enn braketten. Om en derimot låser solhjulet og driver braketten vil den ytre tannkransen rotere med mindre turtal enn braketten. En kan også låse braketten med planethhjulene og drive enten solhjulet eller den ytre tannkransen. En fordel med planetgir er at kreftene blir balanserte. De kan derfor overføre stort dreiemoment uten at dimensjonene blir for store.

Eksempel

Fig. 2 viser et planetgir benyttet for å redusere turtalet. Den ytre tannkransen (rosa) er låst i dette eksempelet og solhjulet (gult) blir drevet av inngående aksling (gult). Solhjulet driver planethjulene (blått), som så driver braketten (grønt), slik at den roterer i samme retning som solhjulet, men med redusert turtall. De røde merkene viser vinkelen til solhjulet og braketten i utgangspunktet (venstre) og etter at solhjulet har rotert litt under en halv omdreining, har braketten rotert 30° med klokken.

Bruk

På grunn av at planetgir er kompakte og kan overføre store dreiemoment blir de ofte brukt som navreduksjon på lastebiler, anleggsmaskiner, skogsmaskiner og liknende. De blir også benyttet i automatgirkasser og i navgir på tråsykler. T-Forden var utstyrt med manuell girkasse som benyttet planetgir.
Jakob Lorentz Bar Tohrsen

Familieliv

Jakob Lorentz Bar Tohrsen ble født 6. februar 1814 i Egersund, som sønn av Børge Hveding Tohrsen og Ingeborg Kielland Bahr. Han var gift med Ragnhilde Jacobine Hermana Christiansdatter Feye, 11. februar 1842 i Egersund, og sammen fikk de tre barn.

Yrkeskarriere

Han tok antakelig preliminæreksamen i 1834 og 1. juli 1836 fikk han utdannelsen candidatus juris Han ble ansatt som kontorist hos amtmannen i Stavanger amt i 1828. 12. august 1836 ble han ansatt hos Jæren og Dalene sorenskriveri. 20. juni 1839 ble han ansatt hos Søndre Jarlsberg sorenskriveri, før han 15. desember samme år flyttet til Christiania, for å starte hos byfogd Niels Andreas Thrap ved byfogden i Christiania
25. august 1841 ble han utnevnt til underrettsprokurator i Nordland, et embede han tiltrådte 1. april 1842, og bodde på Offersøy i Salten. På grunn av liten befolkning og store avstander tjente han svært dårlig på jobben. Han slet også med dårlig helse på grunn av alle de lange båtreisene i amtet. og søkte seg raskt sørover. Han søkte seg derfor flere ganger sørover, og særlig til Stavanger amt.
8. juni 1858 ble han utnevnt til fogd på Fosen. Han ble ansatt som fogd i Hallingdal, 8. juni 1870, en stilling han hadde fram til han søkte om avskjed, 11. juni 1892. 31. juli gikk han av med pensjon og fikk utbetalt 2000 kroner i tjenestepensjon.

Politisk karriere

Tohrsen ble valgt til ordfører i Bodø i 1846, men gikk av da han reiste bort 6. juni 1846. Han ble igjen valgt til ordfører 12. oktober 1847, en stilling han hadde fram til 14. februar 1850.
25. juli 1857 ble Tohrsen valgt til stortingssuppleant (3. vara) fra Nordlands amt for perioden 1857–1858. Han fikk 9 av 51 stemmer i 1. runde av valget. Under avstemningen om 2. vara fikk han 26. stemmer og kom likt med T. K. Koch, og tapte omvalget med 22 mot 29 stemmer. 17. juli 1865 stilte han til valgt som stortingsrepresentant for Søndre Trondhjems amt, men fikk bare tre av 59 stemmer. Under avstemningen om vararepresentanter, fikk han 16 av de 22 påkrevde stemmene for å valgt og ble dermed ikke valgt.
Drammensdistriktets Skogeierforening

Drammensdistriktets Skogeierforening (DS) ble etablert den 12. november 1907 av skogeiere langs Drammensvassdraget for å organisere tømmersalget. DS ble senere organisert i Norges Skogeierforbund. I 1999 slo DS seg sammen med Vestfold-Lågen Skogeierforening og dannet Vestviken Skogeierforening, som i 2000 slo seg sammen med Nedre Glommen Skogeierforening og dannet Viken Skog.
Mesut Özil

Tidligere klubber

Mesut Özil startet karrieren sin i Gelsenkirchen og spilte der i fem år. I 2005 skrev han under en kontrakt for den kjente tyske klubben Schalke 04. Etter å ha jobbet seg opp til førstelaget til klubben ble det spekulert om hans fremtid, den virket stor.
Den 31. januar 2008 ble han solgt til Werder Bremen for €4,3 millioner og skrev under en kontrakt med klubben frem til sesongslutt i 10/11 sesongen. Tiden hans i Werder Bremen var veldig vellykket, noe som gjorde så han kom med på landslaget til Tyskland. Mesut rakk å spille 71 kamper og score 13 mål for klubben.
Grunnet hans prestasjoner under VM i Sør-Afrika i 2010, ble Real Madrid interessert i det tyske stjerneskuddet. Lag som Barcelona, Arsenal og Manchester United var interessert i tyskeren. Den 17 august 2010 skrev Özil under en kontrakt med Real Madrid. Det sies at prisen på han var rundt €15 millioner. Han rakk å spille 105 kamper, og score 19 mål for klubben før han forlot den til fordel for Arsenal den 2 september 2013.

Arsenal

Den 2. september 2013 ble det offisielt, Özil hadde skrevet under en kontrakt for Arsenal FC. Han var Arsenals dyreste kjøp gjennom tidene; 42,5 millioner pund. Özil sa selv at grunnen til at han forlot Real Madrid var fordi han ville ha nye utfordringer. Men mange medier skrev at han hadde vært i en konflikt med Real Madrid, noe som førte til et salg av 25 åringen. Han fikk draktnummer 11 i Arsenal. I hans debutkamp hadde han en målgivende pasning, noe som da selvfølgelig førte til enorme forventninger. Etter en fantastisk start i Arsenaltrøya, ble han skadet, og etterhvert ble mer og mer usynlig under Arsenal sine kamper. Özil ble kritisert og kalt overvurdert, men han kom sterkt tilbake i to følgende kamper mot Manchester United og Liverpool.

Landslag

11. februar 2009 fikk han sin første landskamp for Tyskland mot Norge. 5. september 2009 scoret han sitt første landslagsmål mot Sør-Afrika.
Özil har spilt 83 kamper for det tyske landslaget. I 2013 ble han kåret til årets tyske spiller. Han ble verdensmester med Tyskland i VM i Brasil i 2014.
Han ble tatt ut i Tysklands EM-tropp til EM i Frankrike 2016.
Han ble tatt ut i Tysklands tropp til VM i fotball 2018 i Russland.
Kvikksølvcyanid

Kvikksølvcyanid er et kvikksølvsalt med kjemisk formel Hg(CN)₂. Det er et kjemisk kompleks som ved romtemperatur består av hvite, tidvis gjennomsiktige krystaller. De er uten lukt, men har en skarp metallisk smak. De er lett oppløselig i vann og alkohol og er meget giftig.

Bruksområder

Kvikksølvcyanid har tidligere hatt ulik bruksområder innen medisin, blant annet for behandling av syfilis. Det har også blitt benyttet som desinfeksjon av instrumenter. Det benyttes fortsatt innenfor homøopati under det latinsk navnet Hydrargyrum bicyanatum.
SKUP-prisen

20-årsskupet

I anledning 20-årsjubileet til SKUP i 2010, ble det under SKUP-konferansen delt ut en ekstra SKUP-pris, kalt 20-årsskupet. Av tre nominerte vant Siri Gedde-Dahl, Anne Hafstad og Alf Endre Magnussen (Aftenposten) for avsløringer rundt vannverket på Nedre Romerike. Saken fikk SKUP-pris i 2005. De to andre nominerte var Synnøve Bakke og Kjersti Knudssøn (NRK Brennpunkt) for kvikksølvsaken (SKUP-pris i 2005) og Helje Solberg (VG) for AUF-skandalen (SKUP-pris i 1995).
Mars (gud)

Mars var krigsguden i romersk mytologi, sønn av Juno og Jupiter, gift med sin søster Bellona, og i deler av mytologien var han elskeren til Venus som han fikk sønnen Eros med. Han har gitt navn til planeten Mars og måneden mars. Han tilsvarer i gresk mytologi krigsguden Ares. Hovedtempelet til Mars lå på Kapitolhøyden i Roma og var delt med Jupiter og Quirinus.

Grødegud

Mars var den fremste av krigsgudene som ble dyrket av de romerske legionærene. Romerne betraktet ham kun etter Jupiter i betydning som var deres hovedgud. Mars' festivaler ble holdt i måneden mars (som ble oppkalt etter ham) og i oktober. Ettersom navnet Mars ikke har noen indoeuropeisk utledning er det mest sannsynlig en latinsk form for etruskernes jordbruksgud Maris, og opprinnelig synes Mars å ha vært en jordbruksgud, knyttet til grøderikdom og fruktbarhet, beskytter av krøtter, markene og landegrensene mellom bøndene. På 100-tallet f.Kr. rådet den konservative Cato den eldre at «For dine krøtter, for at de skal være friske, gjør ofringer til Mars Silvanus, og gjøre dette offeret hver år». Ettersom romerne var hovedsakelig bønder fryktet de pest og sykdom ville ødelegge deres avlinger. Insekter, skadelige smådyr, platesykdommer var fiender som «invaderte» deres land, og Mars ble guden som beskytter dem mot invasjonene.

Beskytter av Roma

Således ble Mars senere assosiert med kamp etter hvert som Roma og Romerriket begynte å ekspandere, og han ble identifisert med den greske krigsguden Ares.
I motsetningen til sin greske motpart ble Mars æret av de fleste, og rivaliserte selv Jupiter som den fremste guden. Han ble titulert som beskytter av byen Roma. Ettersom han ble sett som den legendariske far til Romas grunnlegger Romulus ble det likeledes antatt at alle romere nedstammet fra Mars.
Det er sagt at Mars var sønnen til Juno og en magisk blomst, eller kanskje Jupiter selv. Bellona, den romerske krigsgudinnen, skal ofte ha opptrådt på slagmarken sammen med han, og er i ulike fortellinger kona, søsteren, datteren eller søskenbarnet hans. Nerio er også nevnt som kona hans. I romersk kunst ble Mars hyppig framstilt som en kriger med hjelm.
Symbolet for krigsguden Mars ble under middelalderen merke for grunnstoffet jern, planeten mars og hankjønn. Det er i dag vanlig utbredt som generelt maskuline kjønnssymbol. Piktogrammet kan tolkes som krigsgudens skjold og spyd.
Kåfjord kirke (Alta)

Arkitektur

Kildene er ikke entydige om hvem som tegnet Kåfjord kirke. Noen kilder mener det er sannsynlig at det ble brukt typetegninger av Hans Ditlev Franciscus von Linstow.  Andre kilder hevder imidlertid at det var ingeniør Stephen Henry Thomas ved kobberverket som tegnet kirken. Det fortelles om en skotsk student ved navn William Dawson Hooker som i 1836 besøkte Finnmark. Han fikk i 1837 trykket sin reiseskildring fra turen, og der skriver han at Thomas hadde vist ham en kirke som var under oppbygning. Når den var ferdig, skulle den fraktes 50 miles landveien og 20 miles sjøveien, for å bli reist i Kåfjord. Erland Scheen gjengir dette i forordet til sin utgivelse av Thomas' reisedagbok fra Vestlandet, og tilføyer at det var Thomas selv som hadde tegnet kirken, som var den eneste bygningen som stod igjen etter at den tyske okkupasjonsmakten hadde utslettet Kåfjord som ledd i «den brente jords taktikk» i 1944.

Vigsling

Kirken ble innviet av biskop Peder Christian Hersleb Kjerschow 10. september 1837.

Kirkegården

På kirkegården finnes gravminner over familiemedlemmer av den engelske ledelsen ved i kobberverket på 1800-tallet. Her er også graven til handelsmannen Carl Johan Ruth som ble drept under Kautokeino-opprøret i 1852 og og gravene til Aslak Jacobsen Hætta og Mons Aslaksen Somby som ble 
halshugd for sin deltagelse i opprøret.
Ved inngangspartiet til kirken står et monument over rallarene.
Lervig Aktiebryggeri

Lervig Aktiebryggeri er et lokalt Stavanger-bryggeri som ble stiftet på forsommeren 2003 som en reaksjon på at Tou Bryggeri ble kjøpt opp av Ringnes og flyttet produksjonen til Oslo. Bryggeriet leverte sine første produkter 4. juli 2003, da produsert av Mack i Tromsø. Den 15. september 2005 flyttet produksjonen til Vierveien i Hillevåg.
Lervig produserer diverse pilsnertyper, hveteøl, ale og eplemost. Blant produktene finner man Grusomme (pilsner), Herlige (pilsner), White Dog (hveteøl), Lucky Jack (american pale ale), Betty Brown (norsk brown ale), Nydelige (sommerøl) og Gledelige (juleøl).
Sjefsbrygger har siden 2010 vært Mike Murphy. Etter at han kom har Lervig brygget mer spesialøl. Samtidig har Lervig begynt å brygge for det danske nomadebryggeriet Mikkeller, blant annet stouten Beer Geek Brunch Weasel, som ligger på nettstedet Ratebeers liste over de 50 beste ølene i verden. Sammen med Evil Twin Brewings Jeppe Jarnit-Bjergsø har han prøvd å lage Norges sterkeste øl, som blant annet skal ha en smak av Grandiosa.
Siden 2015 har bryggeriet gått med overskudd. I 2017 var resultatet 11,4 millioner kroner før skatt. I 2018 kjøpte det amerikanske investeringsfondet Orkila Capital seg inn i selskapet for 20 millioner dollar, og fikk da halvparten av aksjene. Avtalen priset selskapet til 35 millioner dollar.
I 2013 var de største aksjonærene Kristoffer Stensrud (73,4%), Macks Ølbryggeri (7,4%), Mcm Vestbø AS (6,3%) samt lokale investorer.
Bendlerblock

Bendlerblock er et bygningskompleks i Tiergarten i bydelen Mitte i Berlin, og Berlin-kontoret for Tysklands forsvarsdepartement. Det er også kjent som åsted for henrettelsen av oberst Claus von Stauffenberg, infanterigeneral Friedrich Olbricht, oberst Albrecht Ritter Mertz von Quirnheim og løytnant Werner von Haeften.

Historie

Bygningen ble reist i årene 1911 til 1914 som kontor for ledelsen av Reichsmarine. og ble i mellomkrigstiden benyttet som hovedkontor for Reichswehr. Fra 1993 har bygningen rommet Berlin-kontoret for Tysklands forsvarsminister.
Adressen er idag Stauffenbergstraße 11 – 14 og Reichpietschufer 72 – 76. Tidligere var adressen Bendlerstraße og Tirpitzufer.
Den tidligere adressen i Bendlerstraße ga bygningen dets navn, og gaten var oppkalt etter murermester og kommunalpolitiker Johann Christoph Bendler (1789–1873), og han eide hele området mellom Tiergarten og den senere Landwehrkanal. Bendlerblock ble bygget mellom 1911 og 1914 for riksmarinekontoret.
På 1920-tallet ble bygningen sete for forsvarsministeriet og ledelsen av Reichswehr. Anlegget ble utvidet i 1938 for å gi plass til flere deler av forsvaret, blant annet hærens overkommando, Abwehr under admiral Wilhelm Canaris, sjefen for hærens rustning, reservehæren og det alminnelige hærkontoret.
.
Bendlerblock ble kjent som senter for det konservative statskuppforsøket med utspring i Wehrmachts offiserskorps i 1944 under oberst Claus von Stauffenberg. Natt til 21. juli 1944 ca. kl. 00:15 ble Stauffenberg, infanterigeneral Friedrich Olbricht, oberst Albrecht Ritter Mertz von Quirnheim og løytnant Werner von Haeften henrettet ved skytning i Bendlerblocks indre gård. Generaloberst Ludwig Beck fikk anledning til å begå selvmord, men etter to forsøk ble han skutt av en sersjant inne i Bendlerblock.
Under slaget om Berlin brukte general Helmuth Weidling bygningen som kommandosentral før han kapitulerte til Den røde armé 2. mai 1945.
Etter krigen ble den skadede Bendlerblock restaurert og brukt av forskjellige statsetater. Forsvarsministeriet har brukt Bendlerblock som sitt annet hovedsete siden september 1993, etter at den føderale regjeringen flyttet tilbake til Berlin fra Bonn.
Det er oppført et monument for offiserene i borggården med innskriften:
Ihr trugt die Schande nicht, Ihr wehrtet Euch, Ihr gabt das große ewig wache Zeichen der Umkehr, opfernd Euer heißes Leben für Freiheit, Recht und Ehre («Dere holdt ikke ut skammen, dere verget dere, dere ga det store, evig våkne forandringens tegn, ofret deres liv for frihet, rett og ære»).
Svensk krone

Myntpreging

Kronan gis  ut av Sveriges Riksbank som ble etablert i 1668 og har hovedkontor i Stockholm.

Historie

Kronan ble innført i 1873 med etableringen av den Skandinaviske myntunion og erstattet riksdalern. Sverige, Danmark og Norge hadde da samme verdi på sine kroner og var gyldige betalingsmidler i alle tre land. Myntunionen opphørte i 1914, men Sverige, Island, Norge og Danmark benytter fortsatt kroner som sin valuta.
Kronan hadde fram til 1992 fast vekslingskurs mot en kurv av utenlandske valutaer, men i forbindelse med en økonomisk krise som svekket tilliten til den svenske kronen måtte svenske myndigheter oppgi fastkursmålet. Kronens frislipp førte til en kortsiktig svekkelse av den svenske kronen på omtrent 30%.
Siden etableringen av euro (EUR) i januar 1999 har vekslingskursen mellom SEK og EUR vært relativt stabil.

Notasjon

I det daglige forkortes valutaen vanligvis til ”kr”, men i formelle og internasjonale sammenhenger er "SEK" den etablerte forkortelsen. Sporadisk benyttes også benevnelsen "Skr". For hele tusentall eller milliontall er forkortelsene kSEK och MSEK (for kilo- respektive mega-) relativt vanlig.
Forkortelsene "tkr", "kkr", "Mkr", "mnkr" og "mdkr" brukes også, og står for "tusen", "millioner" respektive "milliarder kroner".

50-øringen

Med virkning fra 1. oktober 2010 ble 50-øringen ugyldig som betalingsmiddel etter vedtak i Riksdagen året før. Dette hadde bakgrunn i myntens lave verdi. Selv om 50-øringen forsvant som betalingsmiddel, vil 100 øre fortsatt tilsvare 1 krone. Ved ørebeløp mellom 1 og 49 øre vil man ved kontantbetaling runde ned til hel krone, og tilsvarende ved ørebeløp mellom 50 og 99 øre runde opp til nærmeste hele krone.

Tokronen

Tokronersmynt har blitt preget siden innføringen av kronen, første gang i 1876. Siste år i 1971. Alle tokronersmynter er fortsatt gyldige betalingsmiddel. På forsiden til siste utgave er det motiv av landets daværende konge, Gustaf VI Adolf. På baksiden det svenske riksvåpen. Tokronen inneholdt sølv fram til 1968. Sølvverdien er minst 20 kroner, og enda høyere for mynter preget før 1942. Av den grunn har mange mynter blitt smeltet om, for det meste i utlandet. Tokroner er gyldig som betalingsmiddel for at forbudet mot omsmelting fortsatt skal gjelde.
I oktober 2015 gjenninføres tokronen som betalingsmiddel i omløp.

Nye sedler

I senere tid har 50-, 100-, 500- samt 1000-lappen fått ett foliebånd med hologram for å gjøre de vanskeligere å forfalske. De gamle 100- og 500-lappene uten foliebånd er ikke lengre gyldig som betalingsmiddel. Eldre 50- og 1000-lapper uten foliebånd fortsatt gyldige betalingsmiddel. Den gamle sølvfargede 50-øringen ble ugyldig den 1. januar 2006, men kunne løses inn i  bank eller Svensk Kassaservice frem til 28. april 2006.